
На основу члана 138. став 1. Устава Републике Србије
 и члана 31. став 2. и члана 32. Закона о Заштитнику грађана
 у поступку контроле законитости и правилности рада Општинске управе у Бору, покренутог поводом притужбе грађана у предмету бр. 52-763/15 од 17. 03. 2015. године, Заштитник грађана 
У Т В Р Ђ У Ј Е

Органи Општине Бор начинили су пропусте у раду тако што су, у периоду од 01. 10. 2012. године до 20. 02. 2015. године, утврђивали учешће корисника у финансирању трошкова боравка детета у Предшколској установи „Бамби“ Бор супротно закону, због чега је родитељима/старатељима неосновано наплаћивана цена у износу од 45% од економске цене услуга предшколске установе у Бору.
На основу Уставом и законом прописаних овлашћења, Заштитник грађана упућује Општини у Бору следеће 
П Р Е П О Р У К Е
I
Потребно је да Општинска управа и органи Општине Бор, у сарадњи са Министарством просвете, науке и технолошког развоја, другим органима Општине Бор и предшколском установом, пронађу начин на који ће корисницима услуга умањити последице обрачунавања учешћа у цени услуге предшколског васпитања и образовања у периоду од 01. 10. 2012. до 20. 02. 2015. године, које није било у сагласности са прописима
.
II
Приликом поступања по препоруци I, органи Општине Бор треба да размотре већ постојеће могућности и ресурсе, као што је омогућавање корисницима којима износ учешћа у финансирању услуга предшколског образовања и васпитања није обрачунаван у сагласности са прописима, коришћење услуга које општинске установе и органи пружају бесплатно одређеним категоријама грађана, у адекватном временском периоду, на исти начин и под истим условима.
Органи Општине Бор треба да размотре и друге могућности како би се у највећој могућој мери умањиле последице учињених пропуста.

Општинска управа у Бору обавестиће Заштитника грађана о поступању по препорукама I и II у року од 60 дана од дана пријема овог акта, уз достављање документације која поткрепљује изјашњење органа.
Р А З Л О З И

Заштитнику грађана се обратили су се грађани из Бора, притужбом на рад органа управе Општине Бор приликом утврђивања учешћа родитеља у трошковима боравка деце у Предшколској установи „Бамби“ Бор.  

Овај орган је спровео поступак контроле законитости и правилности рада Општинске управе у Бору, те је на основу навода притужбе, изјашњења и документације добијених од контролисаног органа
 и прописа који регулишу наведену област, утврдио следеће чињенично стање:

Иако су 2009. и 2010. године донети Закон о основама система образовања и васпитања
 и Закон о предшколском васпитању и образовању
, који прописују начин финансирања делатности установа, као и да родитељ, односно старатељ детета учествује у обезбеђивању средстава за остваривање делатности предшколске установе, чији је оснивач Република Србија, аутономна покрајина или јединица локалне самоуправе у висини 20% од економске цене по детету - органи Општине Бор су у периоду од октобра 2012. до фебруара 2015. године донели одлуке којима су одредили учешће родитеља, односно старатеља детета у остваривању делатности предшколске установе, супротно одредбама Закона који уређују ово питање. 
Наиме, Скупштина општине Бор је дана 05. 09. 2012. год. донела Oдлуку о регресирању трошкова боравка деце у Предшколској установи „Бамби“ Бор
. Чланом 13. Одлуке, утврђене су регресне групе и регресна скала за кориснике услуга процентуално, у зависности од укупног месечног прихода по члану породице у односу на просечну нето зараду у општини Бор, тако да учешће родитеља у цени услуге за боравак детета у предшколској установи износи 45%. У Решењу о утврђивању висине цене услуга у Предшколској установи „Бамби“ Бор
 од 05. 09. 2012. године, такође је процентуално изражено учешће родитеља у износу од 45% у економској цени услуга (22.427,85 динара), тако да родитељи треба да плаћају суму од 10.100,00 динара месечно и то почев од 01. октобра 2012. год.
Министарство просвете, науке и технолошког развоја је 25. 11. 2014. год. упутило свим локалним самоуправама  обавештење
, да су се овом другостепеном органу обратили родитељи са захтевом за проверу навода да се учешће родитеља у обезбеђивању средстава за остваривање предшколског васпитања и образовања у појединим предшколским установама у Републици Србији утврђује супротно одредбама Закона о основама система образовања и васпитања и Закон о предшколском васпитању и образовању. Министарство је констатовало да већина локалних самоуправа учешће родитеља у цени предшколског васпитања и образовања утврђује у складу са законом. У локалним самоуправама у којима је констатовано незаконито учешће родитеља у цени, према извештају Министарства, проузрокована је материјална штета у виду додатних трошкова за кориснике услуга предшколских установа. Министарство је обавестило све локалне самоуправе да је у припреми нови правилник који ће прописати мерила за утврђивање економске цене предшколског образовања и васпитања, али да ће се до доношења новог правилника примењивати важећи, а учешће родитеља у економској цени ће се, као и до сада, утврђивати у прописаном проценту од 20% од економске цене по детету, у складу са Законом о предшколском васпитању и образовању. 
Након тога, Скупштина општине Бор је 20. фебруара 2015. год. донела Одлуку о утврђивању висине цена услуга у Предшколској установи „Бамби“ Бор
, којом је висина учешћа родитеља у цени услуга предшколске установе усклађена са законом и износи 20% од економске цене.
Иако је Закон о предшколском васпитању и образовању јасно одредио да је учешће корисника у финансирању делатности предшколског васпитања и образовања у висини од 20% од економске цене услуга, Општина Бор је донела одлуку којом се, супротно закону, утврђује учешће корисника у трошковима боравка деце у Предшколској установи „Бамби“ Бор у износу од 45% од економске цене. На основу ове одлуке је, у периоду од октобра 2012. до фебруара 2015. године, незаконито наплаћивано учешће родитеља у цени боравка деце у предшколској установи у Бору већем проценту од законом прописаног износа.
Општина Бор је поступила у складу са инструкцијом Министарства просвете науке и технолошког развоја и питање учешће корисника у финансирању услуга предшколског васпитања и образовања у Бору уредила на законит и правилан начин, али није размотрила могућности да се грађанима, у складу са принципима добре управе, умање последице и проузрокована материјална штета, коју је констатовало Министарство, од обрачунавања учешћа у цени услуге предшколског васпитања и образовања у периоду од 01. 10. 2012. до 20. 02. 2015. године, које није било у сагласности са прописима.
***

Органи јавне власти и јавни службеници посебно воде рачуна да одлуке које се тичу права, обавеза или на закону заснованих интереса грађана, имају основ у закону и да њихов садржај буде усклађен са законом. Добра управа, сходно својим начелима и принципима, подразумева поступање искључиво по закону,  са уважавањем и пажњом, као и усмереност потребама грађана и њиховом испуњавању, отвореност и доступност грађанима.
Законско решење да јединице локалне самоуправе доприносе финансирању делатности предшколске установе у износу од 80% представља меру подршке породицама са децом. Заштитник грађана ценио је тежину пропуста у раду органа јединице локалне самоуправе у овом случају, посебно имајући у виду да су учињени на штету права детета, као и да су последице од ускраћивања ове подршке предвиђене законом погодиле породице са децом на осетљивом раном, односно предшколском узрасту. 

Заштитник грађана налази да се, пропусти органа управе, начињени у овом случају и последице, не могу у потпуности отклонити, али сматра да је дужност органа који је начинио пропуст да у свакој могућој мери и на сваки дозвољен начин отклони или умањи последице пропуста према грађанима. Због тога је Заштитник грађана препоручио контролисаним органима да размотре коришћење већ постојећих ресурса и могућности, као што је могућност да се и лицима којима учешће у коришћењу услуга предшколског образовања и васпитања није обрачунавано у сагласности са прописима, омогући коришћење услуга које градске установе и органи пружају бесплатно одређеним категоријама грађана - на исти начин и под истим условима, што  не искључује остала могућа решења којима би се у највећој могућој мери умањиле последице учињених пропуста. 
На основу свих утврђених чињеница и околности, овај орган је, применом члана 31. став 2. Закона о Заштитнику грађана, дао препоруке, у циљу отклањања утврђених пропуста у највећој могућој мери, унапређења рада органа управе и спречавања личних пропуста у будућности.    

	ЗАМЕНИЦА ЗАШТИТНИКА ГРАЂАНА

	

	Гордана Стевановић

� Акт бр. 022-126/2015-III-01 од 12. 08. 2015. год.


� „Сл. гласник РС“, бр. 72/09, 52/11 и 55/13


� „Сл. гласник РС“, бр. 18/10


� Одлука бр. 022-136/2012- I од 05. 09. 2012. год.


� Решење бр. 022-40//2012- I од 05. 09. 2012. год.


� Акт Министарства бр. 610-00-002225/2014-02 од 25. 11. 2014. год.


� Одлука бр. 022-20//2015- I од 20. 092 2015. год.





Делиградска 16,  11000 Београд

Телефон: (011) 2068 -100       www.zastitnik.rs        е-маил: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]